KIRJALLINEN KYSYMYS E-2994/02 esittäjä(t): Rosa Miguélez Ramos (PSE) komissiolle. Toimet tapaturmien vähentämiseksi kalastusalalla.



Virallinen lehti nro 110 E , 08/05/2003 s. 0147 - 0148



KIRJALLINEN KYSYMYS E-2994/02 esittäjä(t): Rosa Miguélez Ramos (PSE) komissiolle (23. lokakuuta 2002) Aihe: Toimet tapaturmien vähentämiseksi kalastusalalla Euroopan parlamentti hyväksyi 5. huhtikuuta 2001 päätöslauselman kalastuksen turvallisuudesta ja onnettomuuksien syistä(1), jonka 20 kohdassa se pyysi komissiota rahoittamaan yhdessä jäsenvaltioiden ja kalastusalan kanssa tarvittavia ammatillisen ja jatkuvan koulutuksen kampanjoita. Onko komissio ryhtynyt mihinkään toimiin asiassa? Mitä ammatillisen ja jatkuvan koulutuksen kampanjoita komissio on yhteisrahoittanut päätöslauselman hyväksymispäivän jälkeen? (1) EYVL C 21 E, 24.1.2002, s. 359. Franz Fischlerin komission puolesta antama vastaus (21. marraskuuta 2002) Arvoisan parlamentin jäsenen mainitseman päätöslauselman 20 kohdassa komissiota pyydetään rahoittamaan yhdessä jäsenvaltioiden ja kalastusalan kanssa tarvittavia ammatillisen ja jatkuvan koulutuksen kampanjoita. Kalatalousalan rakenteellisia toimia koskevista yksityiskohtaisista säännöistä ja edellytyksistä 17 päivänä joulukuuta 1999 annetun neuvoston asetuksen (EY) 2792/1999(1) (kalatalouden ohjauksen rahoitusvälineen (KOR) soveltamisasetuksen) 11 artiklan (pienimuotoinen rannikkokalastus) 4 kohdan viimeisessä luetelmakohdassa, 15 artiklan (alan ammattikunnan toteuttamat toimet) 3 kohdan k alakohdassa ja 17 artiklan (innovatiiviset toimenpiteet ja tekninen apu) 1 kohdassa säädetään kalastajille tarjottavista koulutustoimista. Jäsenvaltioiden on esitettävä nämä toimet hankkeina, joiden rahoitukseen KOR osallistuu. Tämänkaltaisia aloitteita ei ole nykyisellä ohjelmakaudella (20002006) vielä esitetty, mutta jäsenvaltioilla on edelleen mahdollisuus jättää yhteisrahoituspyyntöjä kysymyksen esittäjän mainitsemalla alalla toteutettavia koulutustoimia varten. Euroopan sosiaalirahastosta 12 päivänä heinäkuuta 1999 annetun Euroopan parlamentin ja neuvoston asetuksen (EY) N:o 1784/1999(2) tavoitteisiin kuuluu ammatillisen ja muun koulutuksen sekä neuvonnan edistäminen ja parantaminen osana elinikäistä oppimista koskevaa politiikkaa. Asetuksessa määriteltyjen toimintaperiaatteiden täytäntöönpanemiseksi toteutettavia toimenpiteitä voivat olla työpaikan turvallisuus- ja hygieniaolosuhteisiin liittyvät valistustoimet ja ammatilliset koulutustoimet. ESR on rahoittanut jo pitkään tämänkaltaisia toimia kaikilla talouselämän aloilla. Toteutettavien konkreettisten toimien ja hankkeiden valinta ja hallinto kuuluu toissijaisuusperiaatteen ja rakennerahastojen hallinnon hajauttamista koskevan periaatteen mukaisesti jäsenvaltioille. Komissiolla ei ole käytettävissään yksityiskohtaisia tietoja eri aloille tai eri tyyppiseen koulutukseen myönnetyistä määristä. Esimerkkinä voidaan kuitenkin mainita, että kaudella 20002006 sovellettavissa yrittäjyyttä ja jatkuvaa koulutusta koskevissa Espanjan toimenpideohjelmissa määrätään erityisistä valistustoimista ja jatkuvasta koulutuksesta merenkulkualan turvallisuuden ja terveyden alalla. (1) EYVL L 337, 30.12.1999. (2) EYVL L 213, 13.8.1999.